CELEX: 62008CN0495
Language: mt
Date: 2008-11-14 00:00:00
Title: Kawża C-495/08: Rikors ippreżentat fl- 14 ta' Novembru 2008 — Il-Kummissjoni tal-Komunitajiet Ewropej vs Ir-Renju Unit tal-Gran Brittanja u l-Irlanda ta' Fuq

7.2.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 32/17
            
         Rikors ippreżentat fl-14 ta' Novembru 2008 — Il-Kummissjoni tal-Komunitajiet Ewropej vs Ir-Renju Unit tal-Gran Brittanja u l-Irlanda ta' Fuq
   (Kawża C-495/08)
   (2009/C 32/27)
   Lingwa tal-kawża: L-Ingliż
   Partijiet
   
      Rikorrenti: Il-Kummissjoni tal-Komunitajiet Ewropej (rappreżentanti: P. Oliver u J.-B. Laingelot, aġenti)
   
      Konvenut: Ir-Renju Unit tal-Gran Brittanja u l-Irlanda ta' Fuq
   Talbiet tar-rikorrenti
   
               —
            
            
               tiddikjara illi peress li naqas milli jipprovdi li deċiżjonijiet individwali sabiex ma ssirx stima tal-impatt ambjentali skont l-Artikolu 4(2) tad-Direttiva tal-Kunsill 85/337/KEE (1) kif emendata għandhom ikunu sostnuti b'motivazzjoni suffiċjenti, u peress li naqas li jissuġġetta l-applikazzjonijiet ROMP ippreżentati f'Wales qabel il-15 ta' Novembru 2000 għar-rekwiżiti ta' dik id-direttiva, ir-Renju Unit naqas milli jwettaq l-obbligi tiegħu taħt dik id-direttiva.
            
         
               —
            
            
               tikkundanna lir-Renju Unit tal-Gran Brittanja u l-Irlanda ta' Fuq għall-ispejjeż ta' dawn il-proċeduri.
            
         Motivi u argumenti prinċipali
   Taħt il-leġiżlazzjoni tar-Renju Unit, għandhom jingħataw raġunijiet biss jekk stima tal-impatt ambjentali (environmental impact assessment) tinstab li hija meħtieġa; jekk, għal kwalunkwe raġuni, l-awtorità tal-ippjanar relevanti jew is-Segretarju tal-Istat jikkonkludi li l-ebda stima tal-impatt ambjentali mhija meħtieġa, ir-regolamenti ma jirrikjedux illi jingħataw raġunijiet insostenn ta' dik il-konklużjoni. Il-Kummissjoni tissottometti illi deċiżjonijiet individwali meħuda minn Stati Membri sabiex ma ssirx stima tal-impatt ambjentali skont l-Artikolu 4(2) sa (4) tad-direttiva għandhom jiġu sostnuti b'motivazzjoni xierqa.
   Barra minn hekk, ir-Renju Unit ma adottax leġiżlazzjoni f'Wales li tissuġġetta l-applikazzjonijiet għar-Review of Mineral Planning (“ROMP”) għar-rekwiżiti tad-direttiva.
   
      (1)  Direttiva tal-Kunsill 85/337/KEE dwar l-istima tal-effetti ta' ċerti proġetti pubbliċi u privati fuq l-ambjent (ĠU L 175, p. 40).